KOMISIJOS ATASKAITA TARYBAI, EUROPOS PARLAMENTUI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI

APIE DIREKTYVOS 2000/53/EB DĖL EKSPLOATUOTI NETINKAMŲ TRANSPORTO PRIEMONIŲ ĮGYVENDINIMĄ



2008–2011 m. IR 2011–2014 m. LAIKOTARPIAIS

1.Įvadas

Svarbiausias Direktyvos 2000/53/EB dėl eksploatuoti netinkamų transporto priemonių (toliau – ENTP direktyva) tikslas – transporto priemonių ir jų dalių atliekų susidarymo prevencija siekiant mažinti pašalinamų atliekų kiekį ir bendrąjį jų poveikį aplinkai. Be to, direktyvoje nustatytomis priemonėmis siekiama gerinti visų ekonominės veiklos vykdytojų, susijusių su transporto priemonėmis per visą jų gyvavimo ciklą, aplinkosaugos veiksmingumą, ypač tų veiklos vykdytojų, kurie tiesiogiai susiję su eksploatuoti netinkamų transporto priemonių (ENTP) apdorojimu. Apskritai ENTP direktyvoje laikomasi žiedinės ekonomikos požiūrio: skatinamas ekologinis projektavimas, numatoma atsisakyti pavojingų medžiagų transporto priemonėse ir nustatomi dideli pakartotinio naudojimo, grąžinamojo perdirbimo ir naudojimo tikslai, taigi siekiama pakartotinai naudoti vertingas ENTP medžiagas ir išlaikyti brangius išteklius ekonomikoje.

ENTP direktyvos 9 straipsnyje nustatytas valstybių narių įpareigojimas kas trejus metus teikti Komisijai ataskaitą apie direktyvos įgyvendinimą remiantis Komisijos sprendime 2001/753/EB nustatytu klausimynu. Klausimyną sudaro dvi dalys: pirmoji dalis susijusi su informacija apie direktyvos perkėlimą į nacionalinę teisę, o antrojoje dalyje pateikiama informacija apie faktinį direktyvos įgyvendinimą. Remdamasi valstybių narių pateikta informacija, Komisija apie kiekvieną ataskaitinį laikotarpį parengia įgyvendinimo ataskaitą.

Ši yra trečioji ENTP direktyvos įgyvendinimo ataskaita, apimanti du ataskaitinius laikotarpius: nuo 2008 m. balandžio 21 d. iki 2011 m. balandžio 20 d. ir nuo 2011 m. balandžio 21 d. iki 2014 m. balandžio 20 d. Pirmoji įgyvendinimo ataskaita, kuri apėmė laikotarpį nuo 2002 m. balandžio 21 d. iki 2005 m. balandžio 20 d., buvo paskelbta 2007 m.; antroji įgyvendinimo ataskaita, kuri apėmė laikotarpį nuo 2005 m. balandžio 21 d. iki 2008 m. balandžio 20 d., buvo paskelbta 2010 m.

Šiai trečiajai įgyvendinimo ataskaitai rengti skirtos informacijos pateikimo punktualumas ir informacijos kokybė, palyginti su ankstesniais ataskaitiniais laikotarpiais, pagerėjo. 2008–2011 m. laikotarpio įgyvendinimo ataskaitas Komisijai pateikė visos valstybės narės, o 2011–2014 m. laikotarpio ataskaitų neatsiuntė dvi valstybės narės. Pateikta informacija buvo išsami ir apskritai patenkinamos kokybės. Ji buvo papildyta kita Komisijos turima informacija, pvz., gauta tikrinant nacionalinių priemonių, kuriomis įgyvendinama ENTP direktyva, atitiktį.

Be to, remiantis Komisijos sprendimu 2005/293/EB, su direktyvoje nustatytais pakartotinio naudojimo ir grąžinamojo perdirbimo ir pakartotinio naudojimo ir naudojimo tikslais susiję duomenys turi būti pateikiami kasmet per 18 mėnesių nuo ataskaitinių metų pabaigos. Šioje ataskaitoje atsižvelgiama ir į šią informaciją.

2.Informacija apie ENTP direktyvos perkėlimą į nacionalinę teisę

ENTP direktyva buvo perkelta į kiekvienos valstybės narės nacionalinę teisę. Nors nustatyta, kad apskritai direktyva į nacionalinę teisę perkelta gerai, 2008–2014 m. laikotarpiu vis dar buvo vykdoma 15 pažeidimo procedūrų dėl nacionalinių įgyvendinimo priemonių neatitikties, įskaitant vis dar nagrinėjamus ankstesnių ataskaitinių laikotarpių atvejus. Bylos prieš penkias valstybes nares buvo perduotos nagrinėti Europos Sąjungos Teisingumo Teismui – visos jos jau baigtos nagrinėti. Nuo 2015 m. spalio mėn. nebuvo pradėtų su ENTP direktyva susijusių pažeidimo procedūrų.

Daugiau informacijos apie pavienių direktyvos nuostatų perkėlimą į nacionalinę teisę pateikta nacionalinėse ataskaitose. Kai kurie direktyvos reikalavimai (pvz., nuostatos dėl prevencijos, surinkimo, pakartotinio naudojimo ir naudojimo) į nacionalinę teisę gali būti perkeliami sudarant susitarimą. Šia galimybe pasinaudojo Belgija, Italija, Liuksemburgas, Malta ir Vengrija.

Airija ir Jungtinė Karalystė pasinaudojo galimybe mažomis serijomis gaminamoms transporto priemonėms ir jų gamintojams netaikyti reikalavimų, susijusių su transporto priemonių pakartotiniu naudojimu, perdirbimu ir naudojimu, kodavimo standartais, informacija apie išmontavimą ir ataskaitų teikimo įpareigojimais.

Visos, išskyrus vieną, valstybės narės pranešė patvirtinusios priemones, kuriomis transporto priemonių ir medžiagų bei įrangos gamintojai skatinami riboti pavojingųjų medžiagų naudojimą transporto priemonėse, siekiant lengvinti jų išmontavimą, pakartotinį naudojimą ir naudojimą, ir skatinami didinti į transporto priemones integruojamų perdirbtų medžiagų kiekį. Visos valstybės narės nurodė, kad jų nacionalinės teisės aktais ribojamas švino, gyvsidabrio, kadmio ir šešiavalenčio chromo naudojimas nuo 2003 m. liepos 1 d. rinkai pateikiamų transporto priemonių medžiagose ir dalyse, taikant direktyvos II priede išvardytas išimtis.

Visos ataskaitas pateikusios valstybės narės patvirtino ėmusiosi būtinų priemonių užtikrinti, kad ekonominės veiklos vykdytojai – daugiausia gamintojai ir importuotojai – nustatytų ENTP ir (kiek tai techniškai įmanoma) atliekinių naudotų dalių, išimtų remontuojant lengvuosius automobilius, surinkimo sistemas. Jos taip pat patvirtino, kad ėmėsi priemonių užtikrinti tinkamas galimybes naudotis surinkimo įrenginiais; bent šešios valstybės narės nurodė didžiausią atstumą iki artimiausio surinkimo punkto arba nustatė didžiausią surinkimo punktų skaičių vienam miestui (regionui) arba gyventojų skaičiui.

Visos valstybės narės pranešė parengusios sistemą, pagal kurią, norint išregistruoti transporto priemonę, reikia pateikti sunaikinimo pažymėjimą. Keturiolika valstybių narių pasinaudojo galimybe leisti gamintojams, prekybos agentams ar surinkėjams išduoti sunaikinimo pažymėjimus patvirtintos apdorojimo įmonės vardu, jei garantuojama, kad eksploatuoti netinkamos transporto priemonės perduodamos patvirtintoms apdorojimo įmonėms.

Visos respondentės nurodė patvirtinusios priemones, skirtas užtikrinti, kad ENTP galėtų būti pristatytos į patvirtintas apdorojimo įmones ir paskutinis jų turėtojas ar savininkas neturėtų už tai nieko mokėti. Vis dėlto daugumoje valstybių narių transporto priemonės pristatymas nėra nemokamas, jei jai trūksta pagrindinių dalių arba joje yra atliekų, kurių neturėtų būti. Ši galimybė atitinka direktyvą.

Visos valstybės narės nurodė reikalaujančios, kad kitose valstybėse narėse išduotus sunaikinimo pažymėjimus būtų pripažinusios ir priėmusios kompetentingos institucijos.

Visose valstybėse narėse apdorojimo įmonės turi gauti kompetentingų institucijų leidimą arba būti jose užregistruotos. Tik Italija ir Jungtinė Karalystė pasinaudojo galimybe netaikyti reikalavimo gauti leidimą užsiimti ENTP atliekų naudojimu po to, kai jos buvo tinkamai apdorotos pagal ENTP direktyvą, ir jei buvo atliktas kasmetinis patikrinimas.

Visos valstybės narės, išskyrus vieną, pranešė, kad ėmėsi priemonių skatinti apdorojimo įmones diegti patvirtintas aplinkosaugos vadybos sistemas, pvz., ES Aplinkosaugos vadybos ir audito sistemą. Valstybės narės šiuo tikslu įgyvendino įvairias iniciatyvas ir pagalbines priemones. Jas sudaro, pvz., finansavimas, administracinės naštos mažinimas (pvz., retesnė ir siauresnės taikymo srities stebėsena, galimybė nerengti atliekų tvarkymo planų, lengvesnis patvirtintos apdorojimo įmonės statuso patvirtinimas, mažesnės finansinės garantijos) ir parama teikiant rekomendacinius dokumentus, informacines knygeles ir rengiant mokymo kursus.